Politiet måtte sende adskillige patruljevogne til Brabrand mandag aften, da der udbrød uro i området med op mod 150 indblandede.

Ni endte med at blive anholdt og en 23-årig mand fra måtte tirsdag eftermiddag en tur i retten, hvor han efterfølgende blev varetægtsfængslet i fire uger for vold mod politiet.

Den 23-årige mand kærede kendelsen til landsretten.

Det hele begyndte ved 21.30-tiden, da en patrulje fra politiet i Aarhus Vest på Karen Blixens Boulevard i Gellerup var i færd med at ordne en færdselsforseelse.

En større gruppe unge var samlet, og politiet anholdte to personer på 21 og 25 år, der blev sigtet for henholdsvis overtrædelse af ordensbekendtgørelsen og fornærmelig tiltale mod polititjenestemand.

Samtidig kom der endnu flere mennesker til stedet - op mod 100-150 personer - hvoraf flere begyndte at kaste med sten mod politiet.

Herefter blev der sendt flere patruljer til området, og det voldsomme optrin endte med ni anholdelser.

Fem blev sigtet for vold mod tjenestemand, én for at forsøge at befri en anholdt og flere blev sigtet for overtrædelse af ordensbekendtgørelsen.

Den 23-årige mand, der tirsdag blev varetægtsfængslet i fire uger, skubbede og sparkede en jævnaldrende politimand, der var i gang med at anholde en anden person.

Den 23-årige endte med at tage halsgreb på politimanden i forsøget på at befri sin kammerat.